**Transkript izjave potpredsjednika Vlade i ministra pravde Duška Markovića nakon razgovora sa ministrom pravde Republike Slovačke Tomašom Borecom**

**Podgorica, 19.07.2013.**

Dame i gospodo,

Želim još jednom i pred vama da izrazim zadovoljstvo susretom sa gospodinom ministrom pravde Slovačke. Ovo je bila dobra prilika da u komunikaciji koju smo imali neposredno prije potpisivanja Sporazima ocijenimo našu dosadašnju saradnju i definišemo ili podstaknemo mehanizme za saradnju u budućnosti. Ono što je veoma važno, jeste da je naša dosadašnja saradnja bila veoma intenzivna, da je bila veoma kvalitetna i da je dala rezultate. Rijetko koja zemlja-partner u procesu približavanja Crne Gore Evropskoj uniji je bila svim svojim kapacitetima posvećena našem interesu, interesu Crne Gore da jačamo našu administraciju, da unapređujemo naše institucije i snažimo naš potencijal, kako bi Crna Gora ostvarila svoje ključne interese, a to je slobodna, demokratska, prosperitetna Crna Gora, Crna Gora koja će u vremenu koje slijedi biti članica Evropske unije i NATO-a. Rekao sam svom kolegi da Crna Gora i Ministarstvo pravde u ovom segmentu uspostavljanja vladavine prava, jačanja vladavine prava, ima više partnera zemalja Evropske unije, i da je ta saradnja veoma plodotvorna i veoma snažna. Ali, rijetko sa kojom zemljom imamo takvu saradnju koja nije samo podrška, već saradnja koja u svojoj biti ima razumijevanje. Razumijevanje naših nedostataka, razumijevanje naših problema i spremnosti da zajedno sa nama učestvuje u rješavanju tih problema. Lako je konstatovati nedostatke i slabosti. Mnogo je teže otklanjati nedostatke i slabosti, a Slovačka sa svojim potencijalom, ekspertskim i svim drugim, nam svakoga dana pomaže da naše slabosti otklanjamo i da naš potencijal snažimo. Zbog toga smo i potpisali danas Memorandum o saradnji, koji će biti dalji podsticaj jednom takvom partnerstvu i jednom takvom razumijevanju. Ta saradnja će se odvijati na više polja kada je u pitanju pravosudna međunarodna saradnja, kad je u pitanju ekspertska podrška i da kažem ukupno snaženje naših kapaciteta na uspostavljanju vladavine prava kao našeg ključnog interesa i cilja. Zbog toga se zahvaljujem mom kolegi, uvaženom kolegi i naravno slovačkoj Vladi i slovačkom narodu za sve ono što rade da bi Crna Gora ostvarila svoje nacionalne interese unutrašnje i spoljno-političke.